Ungdomsudddannelserne Aalborg er i samarbejde med Aalborg Kommune blevet enige om en ny fælles rusmiddelpolitik. Politikken skal sikre ensartede, sunde og trygge rammer for de unge og sikre dem en god start på et nyt kapitel, hvor nye studiekammerater, nyt studiemiljø og fester bliver en del af en ny hverdag. - Det er et tydeligt signal, vi sender, når vi på tværs af alle ungdomsuddannelserne står sammen om en ny politik. Og så sikrer vi os også, at eleverne ikke vælger uddannelse efter institutionernes holdning til rusmidler, siger Torben Poulsen, rektor på Aalborghus Gymnasium. Klik herunder for at downloade hele rusmiddelpolitikken. Aalborg Kommune er glad for den brede opbakning til den nye fælles rusmiddelpolitik. - Vi har et fælles ansvar for at give vores elever nogle rigtigt gode betingelser for en god studietid på ungdomsuddannelserne. Det er en vigtigt tid i de unges liv. De skal finde retning både menneskeligt og fagligt, siger Mads Duedahl, rådmand i Sundheds- og Kulturforvaltningen i Aalborg Kommune. Han slår desuden fast, at den nye rusmiddelpolitik ikke vil være en begrænsning for de unges sociale samvær. - Selvfølgelig skal der være plads til masser af fester, men det skal være under ordnede forhold på ungdomsuddannelserne. Derfor er jeg meget glad for, at alle bakker op om den her nye rusmiddelpolitik, siger han. Alkoholfrie alternativer Målet med den nye rusmiddelpolitik er, at skabe fælles retningslinjer for de forskellige uddannelsessteder, og dermed hjælpe uddannelserne til et større fokus på unges forhold til rusmidler samt det gode studieliv. Den nye rusmiddelpolitik sikrer derfor, at elever på tværs af uddannelserne mødes under de samme retningslinjer. Rusmiddelpolitikken sætter derfor en ensartet retning for, hvordan uddannelsesstedet skal forholde sig til studieture, ekskursioner og elevfester på skolerne. Men politikken skal samtidig være dialogskabende for elever såvel som forældre. - Vi vil gerne give forældrene en tryghed, når vi klart melder vores holdninger ud i forhold til brug eller misbrug af rusmidler, siger Torben Poulsen. Aalborghus Gymnasium har da også allerede konkrete ideer, som skal imødekomme den nye rusmiddelpolitik. - Helt konkret vil vi selv lave alkoholfrie fester for de nye elever. Vi vil lave alkoholfrie fredagscafeer, hvor det handler om andet end at drikke alkohol, siger han. Torben Poulsen uddyber samtidig, at Aalborghus Gymnasium som altid vil holde et godt øje med de nye elever til de normale fester. De nye rusmiddelpolitik gælder de næste fire år, hvorefter den i 2023 skal tages op til revision.

Opsummering:
Målet med den nye fælles rusmiddelpolitik er at sikre ensartede, sunde og trygge rammer på tværs af ungdomsuddannelserne i Aalborg.